Ебгъуанэ къыдэкIыгъуэр
Журналыр къызэIуех ЩIэныгъэм и махуэм, фокIадэм и 1-м, теухуа напэкIуэцIымкIэ. Мыбдежым къыщывгъуэтынщ щIэныгъэм ехьэлIа псалъэ Iущхэр. КъыкIэлъыкIуэу журналым «Республикэ зэкъуэшхэм я бэракъхэр» псалъащхьэм щIэту тридзащ Къэбэрдей-Балъкъэр, Апсны (Абхъаз), Къэрэшей-Шэрджэс республикэхэм я бэракъхэр. АдэкIэ тетщ Хьэту Пётр цIыкIухэм яхуитха усэхэр. «Сабий театр» псалъащхьэм щIэту традзащ «Ашэмэзрэ Мэлэчыпхъурэ» нарт хъыбарым зы теплъэгъуэу зэхэлъу Зэгъэщтокъуэ Людэ къытрищIыкIа инсценировкэр.
Фызабэ тхьэмыщкIэм и щIалэ цIыкIуищыр зэрыжыIэмыдаIуэм, абыхэм я анэм гущIэгъу зэрыхуамыщIым, я щхьэ Iуэху фIэкIа зэрызэрамыхуэм игъэгубжьа анэр кIыгуугу хъууэ унэм зэрыщIэлъэтыкIам икIи абы бын гущIэгъуншэхэм я деж къигъэзэжын зэримыдам топсэлъыхь Шыгъушэ Алий итхыжа «КIыгуугу» таурыхъыр.
Белоруссием и Бобруйск къалэм щекIуэкIащ цIыхубэ творчествэмкIэ 11-нэ дунейпсо фестивалыр. Къэрал 16-м я лIыкIуэхэр зыхэта а зэхуэсым Кавказ Ищхъэрэм и цIэкIэ щыIащ Лэскэн районым и «Анзорей» къэфакIуэ гупыр. Фестивалыр зэрекIуэкIамрэ «Анзорейм» абы къыщихьа ехъулIэныгъэхэмрэ топсэлъыхь ТекIужь Заретэ игъэхьэзыра «Ныбжьэгъу зэхыхьэ» тхыгъэр.
«ЩIэблэ» псалъащхьэм щIэту къытрадзащ фIыуэ еджэ, Iуэху зэмылIэужьыгъуэхэм дахьэх ныбжьыщIэхэм я сурэтхэр. КъыкIэлъыкIуэ напэм «СурэтыщI ныбжьыщIэхэм» псалъащхьэм щIэту цIыкIухэм ящIа сурэтхэр тетщ. Зеикъуэ къуажэм дэт сабий садым и гъэсэн илъэси 5 зи ныбжь Шыгъушэ Камилэ бзыпхъэкIэ ищIа сурэтхэмрэ Дзэлыкъуэкъуажэ 1-нэ курыт еджапIэм и 3-нэ классым щIэс ЛIыцIыкIу Миланэ итха «Лъабыху» хъыбар цIыкIумрэ тетщ къыкIэлъыкIуэ напэм. АдэкIэ журналым фигъэцIыхунщ 2010 — 2013 гъэхэм Къэбэрдей-Балъкъэр тедзапIэм ди тхакIуэ-усакIуэхэм сабийхэм папщIэ ятхауэ къыдигъэкIа тхылъхэм.
Жыласэ Заур «Жаншэрхъ» псалъащхьэм щIэту игъэхьэзыра тхыгъэхэм щыгъуазэ фищIынщ спортсмен ныбжьыщIэхэм я ехъулIэныгъэхэм. «КъэщIэрей и Iыхьэм» итщ «Псалъэ шэрыуэхэр» зыфIаща ребусыр.
Адыгэ фащэм и дахагъыр журналым дегъэлъагъу а фащэр ящыгъыу зи сурэтхэр тридза хъыджэбз цIыкIухэмкIэ.
Абзуан Пщымахуэ.
